Ανάλυσέ το
Το Ανάλυσέ το είναι μια αμερικανική γκανγκστερική κωμωδία  του 1999 σε σκηνοθεσία Χάρολντ Ράμις, ο οποίος έγραψε το σενάριο μαζί με τον θεατρικό συγγραφέα Κένεθ Λόνεργκαν και τον Πίτερ Τόλαν. Η υπόθεση επικεντρώνεται σε έναν μαφιόζο που περνάει κρίση (Ρόμπερτ Ντε Νίρο), ο οποίος ζητά τη βοήθεια ενός διστακτικού ψυχιάτρου (Μπίλι Κρίσταλ).

Το Ανάλυσέ το  κυκλοφόρησε από την Warner Bros.και τη Roadshow Entertainment στις 5 Μαρτίου του 1999, αποφέροντας έσοδα 176,9 εκατομμυρίων δολαρίων παγκοσμίως και έλαβε θετικές κριτικές. Λόγω της επιτυχίας του, ακολούθησε η συνέχειά του με τίτλο Ξανά ανάλυσέ το το 2002.

Πλοκή 
Ο αρχιμαφιόζος Πολ Βίτι και ο σύμβουλός του, Ντόμινικ Μανέτα, συζητούν για μια επικείμενη συνάντηση και για τα τρέχοντα προβλήματα της μαφίας κατά τη διάρκεια ενός γεύματος. Ακριβώς τη στιγμή που ο Μανέτα προειδοποιεί τον Πολ να προσέχει τον Πρίμο Σιντόνε (έναν ανερχόμενο μαφιόζο που θέλει να γίνει αρχηγός), περνούν κάποιοι ένοπλοι με αυτοκίνητο και σκοτώνουν τον Μανέτα. Ο Πολ δραπετεύει οριακά.

Ο ψυχίατρος Μπεν Σόμπολ είναι πιεσμένος: ο γιος του από τον πρώτο του γάμο κατασκοπεύει τις συνεδρίες του, οι ασθενείς του δεν είναι αρκετά ενδιαφέροντες, ενώ πρόκειται σύντομα να παντρευτεί τη Λόρα Μακναμάρα. Ο Μπεν τρακάρει ένα αυτοκίνητο που ανήκει στον Πολ και το πορτμπαγκάζ ανοίγει, αποκαλύπτοντας έναν άντρα δεμένο και φιμωμένο, κάτι που ο Μπεν και ο γιος του δεν παρατηρούν. Ο Τζέλι, ένας από τους άντρες του Πολ, αναλαμβάνει την ευθύνη, αλλά ο Μπεν δίνει στον Τζέλι την επαγγελματική του κάρτα σε περίπτωση που αλλάξει γνώμη σχετικά με την αποζημίωση.

Κατά τη διάρκεια μιας συνάντησης, ο Πολ παθαίνει κρίση πανικού και λέει στον Τζέλι ότι θέλει να δει ψυχίατρο, αλλά πρέπει να μείνει μυστικό και ο Τζέλι προτείνει τον Μπεν. Ο Πολ επισκέπτεται τον Μπεν, ισχυριζόμενος ότι χρειάζεται θεραπεία ένας φίλος του, αλλά ο Μπεν καταλαβαίνει το ψέμα και συνειδητοποιεί ότι ο Πολ μιλάει για τον εαυτό του, εντυπωσιάζοντας τον Πολ, ο οποίος θέλει να τον βλέπει συνεχώς, προς απογοήτευση του Μπεν. Ο Μπεν πηγαίνει στο Μαϊάμι για τον γάμο του και ο Πολ, ο Τζέλι και οι υπόλοιποι ακολουθούν. Ο Πολ εξηγεί ότι πάσχει από στυτική δυσλειτουργία και ο Μπεν θεωρεί ότι η πηγή του προβλήματος μπορεί να είναι το άγχος.

Την επόμενη μέρα, ο Πολ παθαίνει μία ακόμα κρίση πανικού και ζητά να δει τον Μπεν. Ο Πολ εξηγεί το παρελθόν του με τον πατέρα του στον Μπεν, ο οποίος πιστεύει ότι αυτό μπορεί να σχετίζεται με το άγχος του Πολ. Ο γάμος διακόπτεται όταν ένας δολοφόνος σκοτώνεται από τον Τζέλι. Ο Μπεν ζητά εξηγήσεις από τον Πολ και τον κάνει να χάνει την ψυχραιμία του. Ο Μπεν προτείνει να απαλύνει τον θυμό του τηλεφωνώντας στον Πρίμο και λέγοντάς του πώς νιώθει. Ο Πολ τηλεφωνεί στον Πρίμο και ξεκινά λέγοντάς του πώς αισθάνεται, αλλά καταλήγει να τον απειλεί ότι θα τον σκοτώσει.

Ο Μπεν και η οικογένειά του επιστρέφουν στη Νέα Υόρκη, όπου βρίσκουν στον κήπο τους ένα σιντριβάνι, δώρο από τον Πολ. Φτάνει το FBI και ζητά από τον Μπεν να δώσει πληροφορίες για τον Πολ, αλλά αυτός αρνείται παρά τις απειλές του FBI. Αλλάζει όμως γνώμη όταν το FBI του βάζει να ακούσει μια κασέτα στην οποία ο Πολ αποκαλύπτει την πρόθεσή του να σκοτώσει τον Μπεν μετά τη συνάντηση (την οποία το FBI έχει παραποιήσει: ο Πολ αρχικά έλεγε ότι θα σκότωνε όποιον απειλούσε τον Μπεν). Στην επόμενη συνάντησή του με τον Πολ, ο Μπεν φοράει κοριό παρακολούθησης, αλλά τον πετάει όταν μαθαίνει ότι, ως παιδί, ο Πολ είχε δει τη δολοφονία του πατέρα του. Ο Πολ, έχοντας ενημερωθεί ότι ο Μπεν συνεργάστηκε με το FBI, τον οδηγεί σε ένα απόμερο μέρος για να τον σκοτώσει. Ο Μπεν και ο Πολ έρχονται σε έντονη διαμάχη, στο τέλος της οποίας ο Πολ καταρρέει καθώς παραδέχεται ότι νώθει υπεύθυνος για τον θάνατο του πατέρα του. Ακριβώς τότε, δύο δολοφόνοι φτάνουν για να σκοτώσουν τον Πολ, αλλά ο Τζέλι τους σκοτώνει και τους δύο. Ο Πολ ζητά συγγνώμη που σχεδίαζε να σκοτώσει τον Μπεν.

Φτάνει η μέρα της συνάντησης, αλλά ο Πολ παθαίνει σοβαρή κρίση πανικού. Ο Τζέλι διακόπτει τον γάμο του Μπεν, ζητώντας από τον Μπεν να παρευρεθεί στη συνάντηση ως σύμβουλος του Πολ. Ο Μπεν είναι διστακτικός, αλλά το εγώ του τον κάνει να αντιπαρατεθεί στον Πρίμο μέχρι ο Πρίμο να τραβήξει τελικά όπλο. Ο Πολ φτάνει, διατάζει τον Πρίμο να σηκωθεί και ανακοινώνει ότι γνωρίζει ότι ένας προδότης στη δική του οικογένεια σκότωσε τον Ντόμινικ, αλλά δεν θα εκδικηθεί και θα αποσυρθεί από τη μαφία. Έξω, αρχίζει αντιπαράθεση ανάμεσα στους άντρες του Πολ και του Πρίμο, κατά τη διάρκεια της οποίας ο Μπεν θυσιάζεται για τον Πολ. Επεμβαίνει το FBI, οι μαφιόζοι συλλαμβάνονται και ο Μπεν μεταφέρεται στο νοσοκομείο.

Ο Μπεν επισκέπτεται στη φυλακή τον Πολ, ο οποίος τον ευχαριστεί για τη βοήθειά του και τον ενημερώνει ότι ο Πρίμο είναι νεκρός. Στο σπίτι, ο Μπεν χορεύει με τη νέα του σύζυγο, ενώ τραγουδά για αυτούς ο Τόνι Μπένετ.

Η ταινία στηρίζει τον κωμικό της χαρακτήρα στις αντιδιαμετρικά αντίθετες ψυχοσυνθέσεις των δύο πρωταγωνιστών, στις γρήγορες και έξυπνες στιχομυθίες και, φυσικά, στο εξαίρετο πρωταγωνιστικό δίδυμο.

Διανομή 

 Ρόμπερτ Ντε Νίρο - Πολ Βίτι
 Μπίλι Κρίσταλ - Μπεν Σόμπολ
 Λίζα Κούντροου - Λόρα Μακναμάρα
 Τσαζ Παλμιντέρι - Πρίμο Σιντόντε
 Τζόζεφ Ριγκάνο - Ντόμινικ Μανέτα
 Τζο Βιτερέλι - Τζέλι
 Μόλι Σάνον - Κάρολαϊν
 Μαξ Κασέλα - Νίκι Σίβερς

Αναφορές

Εξωτερικοί σύνδεσμοι 
 
 
 Κριτική στο in.gr

Ταινίες με μουσική σύνθεση Χάουαρντ Σορ
Ταινίες παραγωγής Warner Bros.
Αμερικανικές ταινίες μαύρης κωμωδίας
Ταινίες γυρισμένες στη Νέα Υόρκη
Ταινίες γυρισμένες στο Νιου Τζέρσεϊ
Ταινίες γυρισμένες στο Μαϊάμι
Ταινίες με θέμα την ψυχιατρική
Αγγλόφωνες ταινίες
Αμερικανικές ταινίες
Αμερικανικές αστυνομικές κωμικές ταινίες
Ταινίες του 1999
Ταινίες τοποθετημένες στο Μαϊάμι